text: Laura Orgué i Oriol Cardona s'enduen la plata a la Pikes Peak Marathon | NacióMuntanya
  per Redacció , 21 d'agost de 2018 a les 10:36 |
  Laura Orgué a la Pikes Peak Marathon. | Philip Reitter.
  Els atletes catalans Laura Orgué, en categoria femenina, i Oriol Cardona, en la masculina, han acabat segons a la Pikes Peak Marathon, la marató de muntanya més antiga del món i quarta prova puntuable de les Golden Trail Series, que es va disputar aquest cap de setmana a Colorado (Estats Units).
  Orgué es va sobreposar viatge amb avió i al fet que just una setmana abans havia disputat la Sierre-Zinal a Suïssa, i va creuar la meta en segona posició amb un temps de 4 hores, 30 minuts i 52 segons en un trajecte de 42,180 quilòmetres amb 2.382 m de desnivell positiu.
  La corredora d'Igualada ja coneixia el camí i la duresa d'aquesta mítica carrera, no endebades l'any 2016 havia participat en aquesta cursa en l'ascens vertical, que passa pel mateix indret que la pujada de la marató, en què va quedar en tercera posició.
  La gran protagonista de la jornada ha estat, sense cap mena de dubte, Megan Kimmel que amb una brillant actuació ha aconseguit el nou record femení de la carrera (4:15:04) 37 anys després que Lynn Bjorkland el conquerís (4:15:18). "He anat segona tota l'estona i la veritat és que Megan ha estat a un altre nivell. Jo però estic molt contenta amb el resultat i el meu rendiment", manifestava Orgué sobre una carrera en la qual considera clau l'aclimatació com ho prova el domini que solen imposar les corredores locals.
  Amb aquest resultat, Orgué és quarta a la classificació general de les Golden Trial Series, amb 232 punts, 18 menys que la líder, Ruth Croft.
  En homes, Oriol Cardona també va quedar segon darrera de Dakota Jones, guanyador, amb un temps de 3 hores, 32 minuts i 19 segons i un nou rècord en el descens.
  Laura Orgué, Oriol Cardona, Trails, Pikes Peak Marathon, Laura Orgué, Oriol Cardona, Golden Trail Series